CELEX: 
Language: sl
Date: 2019-08-01 00:00:00
Title: DELEGIRANA UREDBA KOMISIJE (EU) …/… o dopolnitvi Uredbe (EU) 2016/2031 Evropskega parlamenta in Sveta z vzpostavitvijo seznama prednostnih škodljivih organizmov

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               S členom 6(2) Uredbe (EU) 2016/2031 Evropskega parlamenta in Sveta o ukrepih varstva pred škodljivimi organizmi rastlin
                  1
                se na Komisijo prenese pooblastilo za sprejemanje delegiranih aktov, ki dopolnjujejo navedeno uredbo z vzpostavitvijo seznama prednostnih škodljivih organizmov. 
            
            
               Prednostni škodljivi organizmi so karantenski škodljivi organizmi za Unijo, ki imajo najbolj resne potencialne gospodarske, okoljske ali družbene učinke na ozemlje Unije. Merila za njihovo določitev so določena v oddelku 2 Priloge I k navedeni uredbi. Zaradi njihovih resnih učinkov Uredba (EU) 2016/2031 v členu 24 določa obveznost intenzivnejših preiskav, v členu 25 obveznost načrtov izrednih ukrepov, v členu 26 pa obveznost simulacijskih vaj.
            
            
               Komisija je opravila oceno za določitev seznama prednostnih škodljivih organizmov na podlagi metodologije, ki sta jo razvila Skupno raziskovalno središče Komisije (JRC) in Evropska agencija za varnost hrane (EFSA). Navedena metodologija za ozemlje Unije upošteva verjetnost širjenja, ustalitve in posledic ocenjenih škodljivih organizmov. Obravnava dejstvo, da merila iz navedene uredbe zajemajo več razsežnosti (gospodarsko, družbeno in okoljsko) ter da je vsaka od njih opisana z več učinki.
            
            
               Na podlagi navedene ocene in rezultata posvetovanja s splošno javnostjo, ki je bilo opravljeno prek portala za boljše pravno urejanje, Komisija predlaga pripravo seznama 20 prednostnih škodljivih organizmov, ki so navedeni v Prilogi k tej uredbi.
            
            
               2.POSVETOVANJA PRED SPREJETJEM AKTA
            
            
               Komisija se je 16. januarja 2018, 9. julija 2018, 9. januarja 2019, 24. aprila 2019, 27. maja 2019 in torek, 9. julija 2019 posvetovala s strokovno skupino za zdravje rastlin.
            
            
               Za ta osnutek delegiranega akta je bilo med 6. junijem in 4. julijem 2019 prek portala za boljše pravno urejanje opravljeno posvetovanje s splošno javnostjo. Skupaj je bilo prejetih 49 odgovorov, ki so javno dostopni.
            
            
               3.PRAVNI ELEMENTI DELEGIRANEGA AKTA
            
            
               Delegirani akt določa seznam prednostnih škodljivih organizmov v skladu s členom 6(2) Uredbe (EU) 2016/2031.
            
            
               DELEGIRANA UREDBA KOMISIJE (EU) …/…
            
            
               z dne 1.8.2019
            
            
               o dopolnitvi Uredbe (EU) 2016/2031 Evropskega parlamenta in Sveta z vzpostavitvijo seznama prednostnih škodljivih organizmov
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) 2016/2031 Evropskega parlamenta in Sveta z dne 26. oktobra 2016 o ukrepih varstva pred škodljivimi organizmi rastlin, spremembi uredb (EU) št. 228/2013, (EU) št. 652/2014 in (EU) št. 1143/2014 Evropskega parlamenta in Sveta ter razveljavitvi direktiv Sveta 69/464/EGS, 74/647/EGS, 93/85/EGS, 98/57/ES, 2000/29/ES, 2006/91/ES in 2007/33/ES
                  2
                ter zlasti člena 6(2) Uredbe.
            
            
               ob upoštevanju naslednjega:
            
            
               (1)V skladu s členom 6(2) Uredbe (EU) 2016/2031 se na Komisijo prenese pooblastilo za vzpostavitev seznama prednostnih škodljivih organizmov. 
            
         
         
            
               (2)Prednostni škodljivi organizmi so karantenski škodljivi organizmi za Unijo, ki izpolnjujejo vse naslednje pogoje: prvič, zanje ni znano, ali so navzoči na ozemlju Unije, oziroma zanje je znano, da so navzoči na omejenem delu navedenega ozemlja ali v posameznih, nerednih, osamljenih in redkih primerih, drugič, imajo potencialno najbolj resne gospodarske, okoljske ali družbene učinke na ozemlje Unije, in tretjič, uvrščeni so na seznam kot prednostni škodljivi organizmi.
            
            
               (3)Komisija je opravila oceno, da bi ugotovila, katere škodljive organizme je treba uvrstiti na seznam kot prednostne škodljive organizme. Navedena ocena je temeljila na metodologiji, ki sta jo razvila Skupno raziskovalno središče Komisije in Evropska agencija za varnost hrane. 
            
            
               (4)Navedena metodologija zajema sestavljene kazalnike in analizo na podlagi več meril. Za ozemlje Unije upošteva verjetnost širjenja, ustalitve in posledic ocenjenih škodljivih organizmov. Poleg tega navedena metodologija upošteva merila iz točke (2) oddelka 1 in oddelka 2 Priloge I k Uredbi (EU) 2016/2031, ki zajemajo gospodarsko, družbeno in okoljsko razsežnost. 
            
            
               (5)Ocena je upoštevala rezultat metodologije, ki sta jo uvedla Skupno raziskovalno središče Komisije in Evropska agencija za varnost hrane, ter posvetovanja s splošno javnostjo, ki je bilo opravljeno prek portala za boljše pravno urejanje. Na podlagi tega je bilo ugotovljeno, da obstaja 20 škodljivih organizmov, za katere se šteje, da imajo potencialno najbolj resne gospodarske, okoljske ali družbene učinke na ozemlje Unije.
            
            
               (6)Poleg tega za navedene škodljive organizme ni znano, ali so navzoči na ozemlju Unije, oziroma je zanje znano, da so navzoči na omejenih delih navedenega ozemlja ali v posameznih, nerednih, osamljenih in redkih primerih.
            
            
               (7)Zato je primerno, da se navedeni škodljivi organizmi navedejo v Prilogi k tej uredbi.
            
            
               (8)Da bi se zagotovila dosledna uporaba vseh pravil v zvezi s karantenskimi škodljivimi organizmi za Unijo, bi se morala ta uredba uporabljati od istega datuma kot Uredba (EU) 2016/2031, in sicer od 14. decembra 2019 –
            
            
               SPREJELA NASLEDNJO UREDBO:
            
            
               Člen 1
               Seznam prednostnih škodljivih organizmov
            
            
               Seznam prednostnih škodljivih organizmov iz člena 6(2) Uredbe (EU) 2016/2031 je v Prilogi k tej uredbi.
            
            
               Člen 2
               Začetek veljavnosti in uporaba
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Uporablja se od 14. decembra 2019.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 1.8.2019
            
            
               
                     Za Komisijo
               
               
                     Predsednik
                     Jean-Claude JUNCKER
               
               
            
         
         
            
                  
                     (1)
                  
                        Uredba (EU) 2016/2031 Evropskega parlamenta in Sveta z dne 26. oktobra 2016 o ukrepih varstva pred škodljivimi organizmi rastlin, spremembi uredb (EU) št. 228/2013, (EU) št. 652/2014 in (EU) št. 1143/2014 Evropskega parlamenta in Sveta ter razveljavitvi direktiv Sveta 69/464/EGS, 74/647/EGS, 93/85/EGS, 98/57/ES, 2000/29/ES, 2006/91/ES in 2007/33/ES (UL L 317, 23.11.2016, str. 4).
               
               
                  
                     (2)
                  
                        UL L 317, 23.11.2016, str. 4.
               
            
      
    ---documentbreak--- 
      
         
         
            
               PRILOGA
                  Seznam prednostnih škodljivih organizmov 
            
            
               Agrilus anxius Gory
            
            
               Agrilus planipennis Fairmaire
            
            
               Anastrepha ludens (Loew)
            
            
               Anoplophora chinensis (Thomson)
            
            
               Anoplophora glabripennis (Motschulsky)
            
            
               Anthonomus eugenii Cano
            
            
               Aromia bungii (Faldermann)
            
            
               Bactericera cockerelli (Sulc.)
            
            
               Bactrocera dorsalis (Hendel)
            
            
               Bactrocera zonata (Saunders)
            
            
               Bursaphelenchus xylophilus (Steiner et Bührer) Nickle et al.
            
            
               Candidatus Liberibacter spp., povzročitelj bolezni agrumov Huanglongbing
            
            
               Conotrachelus nenuphar (Herbst)
            
            
               Dendrolimus sibiricus Tschetverikov
            
            
               Phyllosticta citricarpa (McAlpine) Van der Aa
            
            
               Popillia japonica Newman
            
            
               Rhagoletis pomonella Walsh
            
            
               Spodoptera frugiperda (Smith)
            
         
         
            
               Thaumatotibia leucotreta (Meyrick)
            
            
               Xylella fastidiosa (Wells et al.)